***จดหมายข่าว เทศบาลตำบลเชียรใหญ่***

ด้วยงานจัดเก็บรายได้ กองคลัง เทศบาลตำบลเชียรใหญ่ ขอประชาสัมพันธ์เกี่ยวกับการชำระภาษี ซึ่งการชำระภาษีประจำปีที่ผ่านมา เป็นการชำระภาษีโรงเรือนและที่ดิน ภาษีบำรุงท้องที่ ภาษีป้าย แต่เนื่องจากในปี 2562 ได้กำหนดการชำระภาษีใหม่ เรียกว่า ภาษีที่ดินและสิ่งปลูกสร้าง โดยการจัดเก็บตามพระราชบัญญัติภาษีที่ดินและสิ่งปลูกสร้าง พ.ศ. 2562 ซึ่งมีผลบังคับใช้เมื่อวันที่ 13 มีนาคม 2562 และจะเริ่มจัดเก็บภาษีที่ดินและสิ่งปลูกสร้าง ตั้งแต่ 1 มกราคม 2563 เป็นต้นไป และต้องชำระภายในเดือนเมษายนของทุกปี แต่สำหรับภาษีประจำปี 2563 เทศบาลจะต้องดำเนินการสำรวจที่ดินและสิ่งปลูกสร้างใหม่เพื่อนำมาจัดทำบัญชีรายการที่ดินและสิ่งปลูกสร้าง และประกาศราคาประเมินทุนทรัพย์ของที่ดินและสิ่งปลูกสร้าง อัตราภาษีที่จัดเก็บ และรายละเอียดที่จำเป็นในการจัดเก็บภาษี พร้อมจัดส่งข้อมูลที่เกี่ยวข้องให้ผู้เสียภาษีแต่ละรายทราบ และจะต้องชำระภาษีภายในเดือนเมษายน ของทุกปี และในส่วนของภาษีป้ายยังคงเหมือนเดิมโดยต้องยื่นแบบชำระภาษีป้ายในเดือนมีนาคมของทุกปี

แต่เนื่องด้วยกระทรวงมหาดไทย โดยกรมส่งเสริมการปกครองท้องถิ่น แจ้งการขยายกำหนดเวลาดำเนินการตามพระราชบัญญัติภาษีที่ดินและสิ่งปลูกสร้าง พ.ศ. 2562 เฉพาะการจัดเก็บภาษีในปี 2563 ภายในเดือนสิงหาคม 2563 เพราะเทศบาลจะต้องดำเนินการสำรวจข้อมูลที่ดินและสิ่งปลูกสร้าง เพื่อนำข้อมูลที่ได้มาจัดบัญชีรายการที่ดินและสิ่งปลูกสร้างเพื่อประกาศราคาประเมินทุนทรัพย์ของที่ดินและสิ่งปลูกสร้าง อัตราภาษีที่จัดเก็บ และรายละเอียดอื่นที่จำเป็นในการจัดเก็บภาษี โดยใช้ราคาประเมินที่กรมธนารักษ์กำหนด

เทศบาลตำบลเชียรใหญ่จึงขอประชาสัมพันธ์ แจ้งให้เจ้าของที่ดินและสิ่งปลูกสร้างทราบในการให้ความร่วมมือและอำนวยความสะดวกแก่เจ้าหน้าที่ที่จะเข้าไปดำเนินการสำรวจ ซึ่งเทศบาลจะดำเนินการ**สำรวจตั้งแต่เดือนกุมภาพันธ์ – มีนาคม 2563 พร้อมทั้งขอให้ จัดเตรีมเอกสาร** ดังนี้

1. สำเนาเอกสารสิทธิ์ที่ดิน(โฉนดที่ดิน, นส3.ก, นส.3, หนังสือสัญญาเช่าที่ดิน)

2. สำเนาทะเบียนบ้าน

3. สำเนาบัตรประชาชน

4. แบบแปลนสิ่งก่อสร้าง, เอกสารการอนุญาตก่อสร้างอาคาร (ถ้ามี)

5. เอกสารอื่น ซึ่งแสดงความเป็นเจ้าของที่ดินและสิ่งก่อสร้าง

**ประโยชน์ที่ได้รับ**

1. ในกรณีที่ดินหรือสิ่งปลูกสร้างที่เจ้าของซึ่งเป็นบุคคลธรรมดาใช้ประโยชน์ในการประกอบเกษตรกรรมอยู่ภายในเขตองค์กรปกครองส่วนท้องถิ่นใด ให้ได้รับยกเว้นมูลค่าของฐานภาษีของที่ดินหรือสิ่งปลูกสร้างภายในเขตนั้น รวมกันในการคำนวณภาษี ***ไม่เกินห้าสิบบ้านบาท*** (50,000,000 บาท)

การยกเว้นมูลค่าของฐานภาษี ให้เป็นไปตามหลักเกณฑ์และวิธีการที่รัฐมนตรีว่าการกระทรวงการคลังและรัฐมนตรีว่าการกระทรวงมหาดไทยร่วมกันประกาศกำหนด

2. ในกรณีที่ดินและสิ่งปลูกสร้างที่เจ้าของซึ่งเป็นบุคคลธรรมดาใช้เป็นที่อยู่อาศัยและมีชื่ออยู่ในทะเบียนบ้านตามกฎหมายว่าด้วยทะเบียนราษฎรในวันที่ 1 มกราคมของทุกปีภาษีนั้น ให้ได้รับการยกเว้นมูลค่าของฐานภาษีในการคำนวณภาษี***ไม่เกินห้าสิบล้านบาท*** (50,000,000 บาท)

3. ในกรณีบุคคลธรรมดาเป็นเจ้าของสิ่งปลูกสร้าง แต่ไม่ได้เป็นเจ้าของที่ดิน และใช้สิ่งปลูกสร้างดังกล่าวเป็นที่อยู่อาศัยและมีชื่ออยู่ในทะเบียนบ้านตามกฎหมายว่าด้วยทะเบียนราษฎรในวันที่ 1 มกราคมของปีนั้น ให้ได้รับยกเว้นมูลค่าของฐานภาษีในการคำนวณภาษี***ไม่เกินสิบล้านบาท*** (10,000,000 บาท)

**กองคลัง เทศบาลตำบลเชียรใหญ่ อำเภอเชียรใหญ่ จังหวัดนครศรีธรรมราช โทร.0-7538-6121**

